《寄题湖州东林沈氏东老庵》
宋代·郭祥正

东林沈郎真隐居，山环水绕开方壶。何年濯足脱尘网，坐卧七言哦蕊珠。

有时隐几佚吾老，万事不到灵台虚。瓮间绿蚁春欲活，仙翁夜降青云车。

自称山人号回客，为君猛饮留斯须。蚊蝇驱尽烛还灭，清风扫地银蟾铺。

梨花蕉叶钟与鼎，倒卷锦浪吞鲸鱼。双瞳湛湛剪秋碧，三山不动乔松孤。

歘然踊起拂素壁，笔洒二韵铿琼琚。西邻已富忧不足，东老虽贫乐有馀。

白酒酿来缘好客，黄金散尽为收书。瓮乾吟罢尚携手，寥寥天籁鸣笙竽。

渡桥掺袂忽无迹，东方渐白飞群乌。世人寻仙不可得，仙人寓世情何如。

桃源归路杳难问，落花流水空踟蹰。后来福祸固已验，生死往复犹坦途。

圜庵不坏子传业，玉琴遗韵寒泉俱。以回易吕未可必，回生回生是亦刘方徒。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。